ฟิลิปปินส์ผวาออกกฎสิ้นปีนี้คุมเงินไหลเข้า
ฟิลิปปินส์เตรียมออกมาตรการคุมความเสี่ยงเงินทุนไหลเข้า ระบุลดดอกเบี้ยอย่างเดียวยังไม่พอ
15 ธ.ค. 2555

ฟิลิปปินส์เตรียมออกมาตรการคุมความเสี่ยงเงินทุนไหลเข้า ระบุลดดอกเบี้ยอย่างเดียวยังไม่พอ
อามันโด เทตังโก ผู้ว่าการธนาคารกลางฟิลิปปินส์ เปิดเผยว่า เตรียมออกมาตรการใหม่ก่อนสิ้นปี 2555 นี้ เพื่อรองรับกระแสเงินทุนไหลเข้าที่มีความเสี่ยง หลังจากที่การตัดสินใจปรับลดอัตราดอกเบี้ยลงเพียงอย่างเดียวนั้น ไม่เพียงพอต่อการรับมือความเสี่ยงเหล่านี้อีกต่อไป 
“เราจะประกาศมาตรการใหม่ออกมาอย่างน้อย 1 ข้อก่อนสิ้นปีนี้ เพื่อสร้างความมั่นใจต่อเนื่องถึงเสถียรภาพทางการเงินและการคลังไปพร้อมกับป้องกันไม่ให้เกิดการหาช่องว่างหลีกเลี่ยงกฎระเบียบอันเข้มงวด และเราก็จะพิจารณาหามาตรการเฝ้าระวังเศรษฐกิจมหภาคที่จำเป็นออกมาอย่างแน่นอน” เทตังโก ให้สัมภาษณ์ทางโทรศัพท์กับบลูมเบิร์ก 
ผู้ว่าการแบงก์ชาติฟิลิปปินส์เคยเปิดเผยครั้งก่อนหน้าว่า ยังเป็นเรื่องยากที่จะบอกได้ว่าฟิลิปปินส์เดินมาถึงจุดสิ้นสุดของวัฏจักรการปรับลดอัตราดอกเบี้ยแล้วหรือไม่ หลังจากที่การบริหารความเสี่ยงเงินเฟ้อทำให้ฟิลิปปินส์สามารถคงอัตราดอกเบี้ยไว้ได้ที่ระดับต่ำสุด 3.5% ในปัจจุบัน
ก่อนหน้านี้ แบงก์ชาติฟิลิปปินส์ได้ออกกฎห้ามนักลงทุนต่างชาติเปิดบัญชีเงินฝากพิเศษ และยังให้สถาบันการเงินเพิ่มทุนเพื่อลดความเสี่ยงจากสัญญาล่วงหน้าที่ไม่มีการส่งมอบตามสัญญา (เอ็นดีเอฟ) รวมไปถึงมาตรการอื่นๆ เพื่อควบคุมความเสี่ยงการไหลเข้าของเงินทุนต่างชาติ